# Brezel Tregont Vloaz

Brezel Tregont Vloaz a reer eus un heuliad brezelioù hag a c’hoarvezas en Europa etre 1618 ha 1648.
Emgannoù lodenn gentañ ar brezel a c’hoarvezas e kreiz Europa, e douaroù an Impalaeriezh Santel German, hag enno e kemeras perzh al lod brasañ eus stadoù Europa, war-bouez Rusia ha Bro-Saoz. E-pad eil lodenn ar brezel e voe ivez emgannoù e Bro-C'hall, en Izelvroioù, e norzh Italia hag e Katalonia. E-pad an tregont vloaz ma padas ar brezel e kemmas ivez neuz ar brezel: eus ar brezel relijiel ma oa er penn-kentañ e troas er fin d'ur brezel etre Bro-C’hall hag Aostria.

## Orin ar brezel

Ma’z eo liesseurt abegoù ar brezel eo dav menegiñ an enebiezh a savas etre katoliked ha protestanted (doare Luther pe giz Calvin) a-fet politikerezh ha relijion. Ouzhpenn e voe abegoù a denne d’ar vestroniezh, d’an dieubidigezh, kevezerezh a-fet kenwerzh, gwarizi diabarzh familhoù ha skloufoni hiniennel. Ma voe difrenestriñ Praha abeg kentañ ar brezel, eo ret anzav ez eo un darvoud dister pa seller ouzh pegeit e padas ar brezel ha pegen spontus e voe. Abegoù all, kalz donoc’h, a voe.

### Katoliked a-enep da brotestanted

Goude prezegerezh Martin Luther e voe gounezet tachenn buan a-walc’h gant difennerien an Disivoud protestant. Kalz priñselezhioù alaman a gemmas kredenn hag a zegemeras ar brotestantiezh, ar pezh a lakaas an Impalaeriezh Santel German da vezañ rannet. An Enep-Disivoud a voe aozet gant ar familh Habsburg, gant ar pal diazezañ ar gatolikiezh en-dro.
Peoc’h Augsburg a voe sinet e (1555). Dre an emglev-se e voe kadarnaet ar pezh a oa bet embannet gant dael Spir: an emgannoù etre katoliked ha protestanted luterian a baouezas er Stadoù alaman.
En destenn ez eus anv eus meur a dra evel:
* frankiz ar briñsed alaman (war-dro 360 anezho) da zibab ar gredenn (katolik pe protestant) a veze war o douaroù, ha diouzh o c’hredenn dezho (« Cuius regio, eius religio »);
* al luterianed a oa o chom e priñselezhioù renet gant eskibien a c’halle derc’hel d’o c’hredenn;
* al luterianed a c’halle mirout an douaroù bet gounezet diwar-goust ar gatoliked abaoe Peoc’h Passau e 1552;
* pennoù-bras an iliz katolik (eskibien hag arc’heskibien) o doa kemmet kredenn evit dont da vezañ protestanted a ranke dilezel o douaroù (arc’heskopti hag eskopti).
Mont a reas war washaat an darempredoù etre stadoù Europa e penn-kentañ ar XVII$^{vet}$ kantved. Dedennet e voe roue Spagn gant aferioù diabarzh Alamagn dre ma oa Fulup III Spagn a orin eus familh Habsburg, ha dre ma oa perc’henn war douaroù tost ouzh harzoù kornôg Stadoù alaman zo. Ken liammet e oa daou skourr ar familh Habsburg ken e oa boutin o folitikerezh diavaez. Roue Spagn an hini eo a rene war pep tra e gwirionez. Pennoù Bro-C’hall a voe dedennet ivez gant aferioù Alamagn, rak gwelout a raent e oant kelc’hiet gant douaroù dindan beli ar familh Habsburg. Gwall iskis e voe politikerezh Bro-C’hall d’ar mare-se: a-du e savas Richelieu gant ar briñsed protestant a-benn talañ ouzh familh Aostria (hag a oa e penn ar stourm katolik a-enep d’an Durked) padal e kendalc’he da flastrañ ar brotestanted e Bro-C’hall. Sveden ha Danmark a voe dedennet ivez gant norzh Alamagn, met dreist-holl abalamour d’o interestoù armerzh, memes ma oa ivez prederiadennoù a-fet politikerezh.
Evit a sell ouzh ar relijion ez eas an traoù war washaat e-pad eil lodenn ar XVI$^{vet}$ kantved. Ne voe ket doujet da beoc’h Augsburg, rak eskibien zo, daoust m’o doa kemmet kredenn, a nac’has en em zizober diouzh o douaroù. Ouzhpenn da se e tiorroas ar galviniezh en Alamagn, da lavaret eo e voe ur gredenn ouzhpenn. Padal e felle da gatoliked reter Europa (Aostria, Polonia) ma vije dalc’het ar gatolikiezh da relijion bennañ.

## Pevar frantad ar brezel

Boas e vezer, pa studier ar Brezel Tregont Vloaz, da rannañ anezhañ e pevar frantad : pep prantad a glot gant kresk niver an emgannerien. Bewech ec'h echuas an tri frantad kentañ gant trec'h ar gostezenn gatolik hag an impalaer, ar pezh a lakaas emgannerien all da zont da sikour ar gostezenn brotestant.
Sed aze ar pevar frantad :
* ar prantad bohemian ha palatinat, etre 1618 ha 1625
* ar prantad danat, etre 1625 ha 1629
* ar prantad svedat, etre 1630 ha 1635
* ar prantad gall, pe gall ha svedat, etre 1635 ha 1648

## Feurioù-emglev Westfalia

Chom a reas ar brezel a-sav ur wech sinet feurioù-emglev Westfalia. War un dro e paouezas ivez Brezel Pevar-Ugent Vloaz, d’ar 24 a viz Here 1648. E-pad meur a vloaz e voe marc’hataet danvez ar feurioù-emglev, ha sinet e voent e daou lec’h disheñvel (kudennoù gwir-renk ha relijion) :
* en Osnabrück etre an Impalaeriezh Santel, Sveden hag ar broioù protestant ;
* e Münster etre an Impalaeriezh, ar Rouantelezh C’hall hag ar broioù katolik.
N’eus netra evit a sell ouzh ar brezel etre Spagn hag ar Rouantelezh C’hall er feurioù-emglev.

## Listenn ar re a gemeras perzh

* Impalaeriezh Santel Roman German
** Ferdinant II an Impalaeriezh Santel (1578-1637)
** Ferdinand III (1608-1657)
** Charles-Bonaventure de Longueval, kont Bucquoy (1571-1621)
** Albrecht von Wallenstein (1583-1634)
** Matthias Gallas (1584-1647)
** Gottfried Heinrich von Pappenheim (1594-1632)
** Ottavio Piccolomini (1599-1656)
** Peter Melander (1585-1648)
** Johann von Werth (1595-1652)
* Kevre Katolik
** Masimilian Iañ (dug Bavaria) (1573-1651)
** Jean 't Serclaes, kont Tilly (1559-1632)
** Franz von Mercy (1590-1645)
* Unvaniezh protestant
** Frédéric V Palatinat (1596-1632)
** Christian Iañ Anhalt-Bernburg (1568-1630)
** Heinrich Matthias von Thurn (1567-1640)
** Ernst von Mansfeld (war-dro 1580-1629)
** Georg Friedrich a Vade-Durlach (1573-1638)
** Christian a Vrunswick (1599-1626)
** Bernez Saks-Weimar (1604-1639)
* Spagn
** Fulup III (Spagn) (1578-1621)
** Fulup IV (Spagn) (1605-1665)
** Ferdinand Aostria (1609-1641)
** Gaspar de Guzmán, kont Olivares (1587-1645)
** Ambrogio Spinola (1569-1650)
* Danmark
** Christian IV Danmark (1577-1648)
* Sveden
** Gustav II Adolf (1594-1632)
** Axel Oxenstierna (1583-1654)
** Johan Banér (1596-1641)
** Gustaf Horn (1592-1657)
** Lennart Torstenson (1603-1651)
** Carl Gustaf Wrangel (1613-1676)
* Rouantelezh C’hall
** Loeiz XIII (1601-1643)
** Richelieu (1585-1642)
** Loeiz II Bourbon, priñs Condé 1621-1686)
** Henri de la Tour d'Auvergne-Bouillon, beskont Turenne (1611-1675)
** Luxembourg (1628-1695)
* Treuzsilvania
** Gabriel Bethlen (1580-1629)